
בקשה להוספת ראיה חדשה
הגשה חוזרת 

המבקשים מתכבדים לפנות לבית המשפט הנכבד בבקשה להוספת ראיה חדשה מכח תקנה 144 לתקנות סדר הדין האזרחי, התשע"ט-2018, ובהתאם להוראות סעיף 7(ב) להנחיות נשיאת בית המשפט העליון מתאריך 1.1.2021 :

1. עיקר מהותה של הראיה החדשה שהגשתה מתבקשת: עניינה של בקשה זו להוסיף ראיה חדשה במסגרת ערעורם של המבקשים על פסק  דינו של כב' בית המשפט המחוזי מיום 12.6.25 בהליך 35630-04-21, כב' השופטת מ.בן ארי.
רצ"ב העתק פסק הדין, מסומן כנספח 1.
2. המבקשים חוייבו בפסק הדין מושא הערעור לשלם למשיב פיצויים בגין נזקי גופו שנגרמו כתוצאה מתאונה בה נפגע במסגרתו עבודתו בנתבעת 1. בית המשפט הנכבד קמא מבסס את פסק דינו על עדותו של המשיב שהביאה לתוצאה של קבלת התביעה במלואה מבלי שהוטל אשם תורם כלל.
3. הראיה החדשה התגלתה לאחר מתן פסק הדין ומהותה הוא הליך שהתנהל ע"י המשיב עובר לתאונה מושא תביעתו, במסגרתו נפגע בתאונה קודמת ע"י מכונה זהה ונגרמה לו נכות בגינה שולמו לו פיצויים ויש בכך כדי להשפיע הן על מהימנותו  והן על אשמו לקרות הנזק.
4. עמדת הצד שכנגד- המשיב:
5. נימוקי הבקשה: המבקשים יטענו כי יש להיעתר לבקשה ולהורות על הוספת הראיה מהנימוקים המפורטים להלן:

6. לאחר מתן פסק הדין התברר למבקשים כי עובר לתאונה בהליך דנן היה המשיב מעורב בתאונת עבודה בה נפגע בידו ונגרם לו נזק.
עובדה זו עומדת בסתירה לעדות המשיב ויש בה כדי להשפיע השפעה ניכרת על מהימנותו ועל אשמו לקרות הנזק – הראיה החדשה אותה מבקשים המבקשים להוסיף הינה ראיה לאמור לעיל.
7. הראיה  אותה מבקשים המבקשים להוסיף לא הייתה מצויה בפני המבקשים ויש בה כדי להוכיח כי המשיב היה מעורב בתאונה נוספת בנסיבות שהוא טוען להן ולא שנויות במחלוקת, ויש בכך כדי להוכיח כי בניגוד לתוצאת פסק הדין מושא הערעור, עדותו בהליך קמא אינה אמת בנוסף על אשמו אשר הביא לנזק.
8. במסגרת התביעה (בהליך מושא הערעור) טען המשיב כי הוכרח להכניס ידו למכונה "בנימין ממש הכריח אותי להכניס את היד למכונה בזמן שהיא עבדה"  (עמ' 2 ס' 21 לתצהיר עדות ראשית מטעם התובע).
רצ"ב העתק תצהיר המשיב/התובע,  מסומן כנספח 2.
9. טענה זו רחוקה מהאמת מרחק רב והמשיב נשאל על כך בחקירתו:
"עו"ד לוי:	לדבריך, אני אומר לך שזה לא נכון, אבל לדבריך בנימין אמר לך להכניס את היד כשזה עובד, ידעת שזה משהו שהוא לא בסדר ושזה המכונה לא בסדר, בכל אופן הכנסת את היד?
התובע:	הוא היה על ידי.
עו"ד לוי:	סליחה?
התובע: 	הוא על ידי, הוא היה על ידי בנימין, הוא אמר לי אל תפחד.
עו"ד לוי:	אבל אתה יודע שהיא לא בסדר, אתה מכניס יד, אומר לך שתקפוץ מהגג ואני לידך אז אתה תקפוץ מהגג?

(עמוד 16, ש' 1 – 10 לפרוטוקול דיון ההוכחות מיום 5.1.25)

עו"ד לוי:	אבל ידעת שזה יכול לקרות נכון?
התובע:	אם הייתי אחד אחוז והייתי יודע לא הייתי עושה את זה, איך אז מה עושים לאש, מה אתה שואל שאלות כאלה? יש מי שבוחר היד שלו, סליחה הוא הרג אותי, הוא היה בעל הבית קשה, כל הזמן לוחץ, דוחף, רק עבודה רק עבודה אם אני משקר יגיד לי שאני משקר.
עו"ד רוט:	גברתי הוא אמר משפט שיכול להיות שזה נבלע, הוא אמר אם הייתי אחוז 1 יודע לא הייתי עושה את זה. מקווה שזה נרשם. אני בטוח שגברתי אשמה אם זה נקלט בסדר."

        (עמוד 16, שורות 24 – 31 לפרוטוקול דיון ההוכחות מיום 5.1.25- ההדגשות לא במקור – הח"מ)		
רצ"ב פרוטוקול דיון ההוכחות מיום 5.1.25,  מסומן כנספח 3.
10. יש בראיה החדשה כדי להוכיח כי הנטען ע"י המשיב, בין היתר, אודות אי ידיעתו אודות הסכנה הגלומה במכונה אינו אמת. 
התנאים להוספת ראיה חדשה מתקיימים בנסיבות המקרה דנן:
11. הראיה אותה מבקשים המבקשים להוסיף כעת לא הייתה מצוי בידי המבקש 2 והוא לא היה מודע לה. האמור נודע והגיע לידי המבקש 2 לאחר מתן פסק הדין ופנייתו לסוכן הביטוח במטרה לבדוק את הביטוח של החברה בבעלותו, במהלך השיחה סיפר אודות פסק הדין וסוכן הביטוח הסב את תשומת ליבו לכך שתביעה בעניינו של המשיב הוגשה בעבר.
רצ"ב תצהיר המבקש 2 לתמיכה בבקשה, מסומנים כנספח 4
12. המבקשים יטענו כי בקשתם נכנסת בגדר המקרים המנויים בהוראות תקנה 144 לתקנות סדר הדין האזרחי, תשע"ט-2018, כי לא היה בידם להגישה בפני בית המשפט הנכבד קמא, ובנסיבות החריגות בהן בעלי החברה, הלך לעולמו וכי לא היה ביטוח במועד המקרה דנן, לא הייתה להם ידיעה אודותיה, או יכולת לאתרה, וכמובן שאילו הייתה בפניהם הייתה מוגשת שהרי ראיה זו מהווה הוכחה לחוסר מהימנותו של המשיב.
13. בשים לב להוראות תקנה 144 (ולתקנה 457 שקדמה לה) ולהלכה המבקשים יטענו כי בקשתם נכנסת בגדר המקרים החריגים המצדיקים היעתרות לבקשה , וכי בנוסף לכך שהתנאים להוספת ראיה מתקיימים בעניינים, המדובר הוא בפסק דין המבוסס לחלוטין על עדות יחידה של בעל דין אשר אינה עולה בקנה אחד עם האמת.
14. המבקשים יטענו כי המדובר בבקשה העולה בגדר אותם מקרים חריגים לגביהם נקבע ברע"א 1297/01 מיכאלוביץ נ' כלל חברה לביטוח (פורסם בנבו) כדלקמן:
"עם זאת עיקרון זה מפנה את מקומו כאשר בית המשפט רואה כי הגשתה של ראיה נוספת דרושה לשם בירור האמת, וכי יש בה כדי לסייע לו לעמוד באופן מלא ושלם על זכויותיהם המהותיות של בעלי הדין." (פסק דינה של כב' השופטת ד.דורנר).
15. המבקשים יבקשו מבית המשפט הנכבד להיעתר לבקשתם להוסיף לערעורם את הראיה החדשה מהטעמים המפורטים לעיל.

